b'\n_START_ARTICLE_\nPsykonomia\n_START_PARAGRAPH_\nPsykonomia on mielenterveyskuntoutujien tekem\xc3\xa4\xc3\xa4 ty\xc3\xb6t\xc3\xa4 oman ja toisten mielenterveytens\xc3\xa4 hoitamiseksi . Psykonomian tavoitteisiin kuuluu mielisairaan stigman ja leiman purkaminen._NEWLINE_Psykonomi-nimikett\xc3\xa4 k\xc3\xa4ytt\xc3\xa4v\xc3\xa4t kokemusasiantuntijat eli henkil\xc3\xb6t, jotka ovat kokeneet mielenterveysongelmia itse . Se ei ole valvottu nimike, eik\xc3\xa4 sit\xc3\xa4 tule sekoittaa mm. Valviran laillistamiin psykologeihin tai psykiatreihin.\n_START_SECTION_\nArvo kokemusasiantuntijuudelle\n_START_PARAGRAPH_\nPsykonomian keskeinen arvol\xc3\xa4ht\xc3\xb6kohta on kunnioittaa mielenterveyskuntoutujien omaa el\xc3\xa4m\xc3\xa4nkokemusta ja antaa arvo sille ty\xc3\xb6lle, jota he tekev\xc3\xa4t itsens\xc3\xa4 hoitamiseksi ja kuntoutumiseksi. Psykonomian teht\xc3\xa4v\xc3\xa4n\xc3\xa4 on puolustaa mielenterveyskuntoutujien t\xc3\xa4ysivaltaisuutta ja ihmisarvoa. Se haluaa luoda uudenlaisen kuvan kuntoutumiseen, jossa mielenterveyskuntoutujalla itsell\xc3\xa4\xc3\xa4n on t\xc3\xa4rkein rooli.\n_START_SECTION_\nPsykonomia ja ammattiauttajat\n_START_PARAGRAPH_\nKirsi Rekola kirjoittaa: "Psykonomia perustuu nimenomaan inhimillisyyteen. Koska oikeudenmukaisuus ja suvaitsevaisuus ovat se perusta, johon haave paremmasta tulevaisuudesta rakentuu, meid\xc3\xa4n on oltava oikeudenmukaisia ja pyritt\xc3\xa4v\xc3\xa4 ymm\xc3\xa4rt\xc3\xa4m\xc3\xa4\xc3\xa4n kaikkia, vaikka emme hyv\xc3\xa4ksy kaikkea. Sek\xc3\xa4 mielenterveyskuntoutujia ett\xc3\xa4 ammattiauttajia olisi kohdeltava inhimillisesti ja ymm\xc3\xa4rt\xc3\xa4v\xc3\xa4isesti."\n_START_SECTION_\nMielisairaan stigman ja leiman purkaminen\n_START_PARAGRAPH_\nPsykonomian mielenkiinto kohdistuu mielisairaan leiman ja stigman poistamiseen. H\xc3\xa4pe\xc3\xa4n s\xc3\xa4vyiset asenteet ja mielisairaan leima aiheuttavat vaikeuden hyv\xc3\xa4ksy\xc3\xa4 mielenterveysongelma. Ne aiheuttavat usein my\xc3\xb6s hoitokielteisyytt\xc3\xa4 ja sairauden tunteen puuttumisen. Stigmasta tullee hoidon ja avun saamisen este.\n_START_SECTION_\nMahdollisuus siihen, ett\xc3\xa4 suvaitsevaisuus voisi koskea my\xc3\xb6s kokemistapaa\n_START_PARAGRAPH_\nPsykonomian pyrkimyksen\xc3\xa4 on saada suvaitsevaisuutta my\xc3\xb6s siihen, millaiseksi me kukin maailman koemme . Psykonomia pit\xc3\xa4\xc3\xa4 t\xc3\xa4rke\xc3\xa4n\xc3\xa4 alitajunnan (alitajunta, tiedostamaton) nostamista tietoisuuteen ja mielenterveyskuntoutujien oikeutta kertoa sis\xc3\xa4isen maailmansa tapahtumista. T\xc3\xa4ss\xc3\xa4 suhteessa psykonomian tavoite on sama kuin psykoanalyysill\xc3\xa4kin. Psykoanalyytikko Martti Siirala on teoksissaan korostanut sit\xc3\xa4, ett\xc3\xa4 mielenterveyskuntoutujien kokemuksilla on suuri merkitys ja niit\xc3\xa4 ei pid\xc3\xa4 halveksia tai aliarvioida . Lis\xc3\xa4ksi Siirala on esitt\xc3\xa4nyt my\xc3\xb6s toiveita ei-professionaalin, l\xc3\xa4hinn\xc3\xa4 vapaaehtoistoimintaan perustuvan maallikkojen riveist\xc3\xa4 kumpuavan vastuunkannon her\xc3\xa4\xc3\xa4misest\xc3\xa4. Psykonomian tarkoituksena on antaa mielenterveyskuntoutujan kokemuksille sen ansaitsema arvo sek\xc3\xa4 juuri Siiralan ajatuksien mukaisesti luoda ei-professionaalisia vapaaehtoistoimintaan perustuvia auttamisverkostoja.\n_START_SECTION_\nPsykonomia ja roolit\n_START_PARAGRAPH_\nValt.Tri Susanna Hyv\xc3\xa4rin ja Sosiologi Anthony Giddensin mukaan rooleja luodaan ja uusinnetaan sosiaalisten suhteiden verkostossa. Heid\xc3\xa4n mukaansa my\xc3\xb6s roolit muotoutuvat tilannesidonnaisesti ja identiteetti taasen luodaan historiallisesti ja kerroksellisesti. Psykonomian tarkoituksena on purkaa tietyista konfliktitilanteista syntyneet roolit ja palauttaa yksil\xc3\xb6n autenttinen olemassaolo ja identiteetti. T\xc3\xa4ss\xc3\xa4 autenttinen olemassaolo tarkoittaa sit\xc3\xa4 Heideggerin tarkoittamassa mieless\xc3\xa4. (ks. Autenttisuus (filosofia) ja Dasein Heideggerin k\xc3\xa4sityksist\xc3\xa4 siit\xc3\xa4, mit\xc3\xa4 autenttinen olemassaolo tarkoittaa). Psykoanalyytikot Johannes Myyr\xc3\xa4 ja Veikko Vainio puhuvat my\xc3\xb6s siit\xc3\xa4, ett\xc3\xa4 sairautena pidetty tila saattaa olla merkityksellinen ihmisen kasvukehitykselle ja Giddenssin mainitsema rooli saattaa sairauden kautta h\xc3\xa4vit\xc3\xa4 ja antaa n\xc3\xa4in tilaa yksil\xc3\xb6n individuaatioprosessille . Psykonomian viitekehyksess\xc3\xa4 t\xc3\xa4m\xc3\xa4 tarkoittaa mielenterveyskuntoutujien kokemuksille kuuluvaa arvoa, joilla he voivat vapautua heille annetuista valheellisista rooleista ja saavuttaa takaisin heille kuuluva aito identiteetti.'